محمد مهدي بنسعيد

محمد مهدي بنسعيد، تولد ف 26 أكتوبر 1984 ف رّباط، هو سياسي مغريبي وحاليا شاد منصب ديال وزير ديال وزارة د شباب وثقافة وتواصل (لمغريب).

 حياتو 
تولد بنسعيد ف 1984 ف رّباط من بو أصلو من سلا، سمير بنسعيد، ؤ مّو سميرة لكيناني أصلها من دار لبيضا. واليديه كانو بجوجهوم داخلين ف سّياسة ؤ لجمعيات، بضبط ف لحركة لماركسية د إلى لأمام ؤ لجمعية لمغريبية د حقوق لإنسان.

ف لخر د تمانينات، خدا بّاه لجوء سياسي ف فرانصا ؤ عاش معاه تما ربع سنين قبل ما يرجعو ل لمغريب ف 1999. ف ديك لوقيتة، خدا بنسعيد لجينسية لفرانصاوية.

خدا بنسعيد ف 2014 ماسطر ف حكامة لعلاقات دولية من معهد ديراسات سياسية د تولوز.

ملي كان كيقرا ف تولوز، أسس ف 2008 معا جوج دراري خرين رابطة شّباب دّيمقراطيين لمغاربا. هاد لجمعية كانت دارت ف 2010 ف دّاخلة أكبر راية د لمغريب، شي لي خلاها دخل ف روكور ݣينيس د أكبر ضراپو ف لعالام.

ف 2015، ختارتو لمجلة د جون أفريك من 20 د ناس لي "غادي يديرو لمغريب د غدا".

 لكاريير ديالو 
 ف سياسة 
يسار|تصغير|بنسعيد كيسني تيفاقية د ديپلوماسية تقافية ؤ رياضية معا لوزارا د إسرائيل، لبحرين ؤ لإمارات ف 2022.
ف 2008، دخل معا لحركة د ݣاع ديموقراطيين لي "كاتدافع علا لخيار ديموقراطي ف لمغريب ؤ تجاوب تحديات د تنمية" ؤ لي كان فيها ناس بحال فؤاد عالي لهمة، عزيز أخنوش، مصطفى لباكوري ؤ محمد شيخ بيدالله. هاد لجمعية ولات ف فبراير 2009 حيزب لأصالة ؤ لمعاصرة، ؤ ولا بنسعيد عضو فيه.

ف أبريل 2020، دخل بنسعيد ل لمكتب سياسي ديال حيزب لأصالة ؤ لمعاصرة.

ف نتيخابات تشريعية لمغريبية د 2021 رشح لحيزب بنسعيد ف دايرة د رباط لمحيط، لي ترشح فيها حتا سعد دين لعتماني ؤ نبيل بنعبدالله. ف لخر تكلاصا تاني ب كتر من سبعالاف صوت ؤ ربح بلاصة ف لبرلامان.

تعين ف 7 أكتوبر 2021 وزير شباب، تقافة ؤ تواصل ف حوكومة أخنوش.

 ف رياضة 
كان بنسعيد رايس د لفرقة نجوم سلا د لكورة. ف يوليوز 2017 تنتاخب رايس د لفرقة د تيحاد يعقوب لمنصور لي كانت كاتلعب ف لقيسم تاني هواة. ف 2021 طلعات لفرقة ل قيسم لول هواة.

 ف تبزنيس 
ف 2014، أسس معا لمخرج يوسف بريطل ؤ لمنتج عتمان بنزاكور شاريكة د ؤنطوراج پروديكسيون لي متخصصة ف لينتاج سينيماطوݣرافي.

ف 2019، عاون بنسعيد ف لحلان د شاريكة د نيو موطورز، لي متخصصة ف صنيع د پياسات د طوموبيلات.

 مصادر 

تصنيف:زيادة 1984
تصنيف:وزير مغريبي
تصنيف:ناس قراو ف ليسي ديكارط
تصنيف:فرانساويين من أصل مغريبي
تصنيف:ناس حيين
تصنيف:بيوغرافيا د رجال
تصنيف:مقالات فيها مصدر و 3000 بايت
تصنيف:ناس تزادو ف الرباط
تصنيف:سياسي مغريبي